En 19-årig nordjyde får alligevel erstatning for de omfattende skader, han pådrog sig ved en trafikulykke i 2004. Vestre Landsret har dømt Codan Forsikring, der havde ansvarsforsikret bilen, til at udbetale erstatning til den 19-årige. I marts 2004 var han til fest ved Svenstrup syd for Aalborg, og da de ville hente nogle flere øl, stjal han og en jævnaldrende kammerat en bil. De kørte, men mistede herredømmet over bilen på en grusvej. Den ene blev fundet siddende på førerpladsen, mens hans kammerat lå bevidstløs ved siden af bilen. Han forklarede til politiet, at det var den bevidstløse kammerat, der havde kørt, og at han selv var blevet slynget ud. Han var så klatret ind i bilen for at hente hjælp, men forgæves. Siden har han trukket forklaringen tilbage og kan intet huske. Codan holdt sig til den første forklaring og nægtede at betale erstatning til den formodede fører. Men nu har Vestre Landsret afgjort, at den 19-årige har bevist, at han ikke har kørt bilen, og at han derfor er berettiget til erstatning. Erstatningens størrelse er endnu ikke afgjort. /ritzau/

Opsummering:
Forsikringsselskab skal betale erstatning til mand, der forulykkede i stjålen bil